|  |  |
| --- | --- |
| Μετὰ δὲ τοῦτο τί ποτ' ἂν εἴη τὸ κριτήριον τῶν μαθημάτων θεωρήσωμεν καὶ προστησώμεθα καὶ τῆς τούτου παραδόσεως ἡγεμόνα τὸν Πλάτωνα διαιρούμενον ἐν πολιτείᾳ χωρὶς μὲν τὰ γνωστὰ χωρὶς δὲ τὰς γνώσεις καὶ συζύγως ἀπονέμοντα τοῖς γνωστοῖς τὰς γνώσεις. τῶν γὰρ ὄντων τὰ μὲν νοητὰ θέμενος τὰ δὲ αἰσθητά, τῶν δ' αὖ νοητῶν τὰ μὲν νοητὰ πάλιν τὰ δὲ διανοητά, καὶ τῶν αἰσθητῶν τὰ μὲν αἰσθητὰ τὰ δὲ εἰκαστά, τοῖς μὲν νοητοῖς, ἃ δὴ τῶν τεττάρων ἐστὶ γενῶν πρώτιστα, γνῶσιν ἐφίστησι τὴν νόησιν, τοῖς δὲ διανοητοῖς διάνοιαν, τοῖς δὲ αἰσθητοῖς πίστιν καὶ τοῖς εἰκαστοῖς εἰκασίαν. καὶ τοῦτον ἔχουσαν τὸν λόγον ἀποφαίνει τὴν εἰκασίαν πρὸς τὴν αἴσθησιν, ὃν ἡ **[11]** διάνοια πρὸς τὴν νόησιν· ἥ τε γὰρ εἰκασία τὰ εἴδωλα γιγνώσκει τῶν αἰσθητῶν ἔν τε ὕδασι φανταζόμενα καὶ τοῖς ἄλλοις κατόπτροις ἐσχάτην πως ἐν εἴδεσιν ἔχοντα τάξιν καὶ εἰδώλων ὄντως εἴδωλα γεγονότα, καὶ ἡ διάνοια τὰς τῶν νοητῶν εἰκόνας θεωρεῖ τὰς ἀπὸ τῶν πρώτων καὶ ἁπλῶν καὶ ἀμεριστῶν εἰδῶν εἰς πλῆθος καὶ διαίρεσιν ὑποβάσας, δι' ὃ καὶ ταύτης μὲν ἡ γνῶσις ἀπ' ἄλλων ὑποθέσεων ἤρτηται πρεσβυτέρων, ἡ δὲ νόησις ἐπ' αὐτὴν ἄνεισι τὴν ἀνυπόθετον ἀρχήν. εἰ τοίνυν τὰ μαθηματικὰ μήτε τὴν ἀμέριστον ἔλαχεν ὑπόστασιν καὶ χωριστὴν ἀπὸ πάσης διαιρέσεως καὶ ποικιλίας μήτε τὴν αἰσθήσει γνωριζομένην καὶ πολὺ μετάβολον καὶ πάντη μεριστήν, παντί που καταφανές, ὅτι διανοητὰ μέν ἐστι κατὰ τὴν οὐσίαν, διάνοια δὲ αὐτῶν προέστηκεν ὡς κριτήριον, ὥσπερ τῶν αἰσθητῶν αἴσθησις καὶ εἰκασία τῶν εἰκαστῶν. ὅθεν δὴ καὶ ὁ Σωκράτης ἀμυδροτέραν μὲν τὴν τούτων γνῶσιν εἶναι διορίζεται τῆς πρωτίστης ἐπιστήμης, τρανεστέραν δὲ τῆς δοξαστικῆς ἐπιβολῆς. τὸ μὲν γὰρ ἀνειλιγμένον καὶ διεξοδικὸν τῆς θεωρίας πλεονάζον ἔχουσι τῆς νοήσεως, τὸ δὲ μόνιμον τῶν λόγων καὶ ἀνέλεγκτον ὑπερέχον τῆς δόξης. καὶ τὸ μὲν ἐξ ὑποθέσεως ὡρμημένον κατὰ τὴν ὕφεσιν ἔλαχον τῆς πρώτης ἐπιστήμης, τὸ δὲ ἐν ἀΰλοις εἴδεσιν ὑφεστὸς κατὰ τὴν τελειοτέραν τῶν αἰσθητῶν εἴδησιν.Τὸ μὲν οὖν κριτήριον τῶν μαθημάτων ἁπάντων τοιόνδε κατὰ τὸν νοῦν ἀφοριζόμεθα τοῦ Πλάτωνος, **[12]** τὴν διάνοιαν δόξης μὲν ὑπεριδρύσασαν ἑαυτὴν, τῆς δὲ νοήσεως ἀπολειπομένην. | Στη συνέχεια, ας εξετάσουμε ποια θα μπορούσε να είναι η γνωστική δύναμη των μαθηματικών και σε αυτό ας ακολουθήσουμε τον Πλάτωνα ως οδηγό μας, ο οποίος στην *Πολιτεία* διακρίνει τα αντικείμενα της γνώσης από τις γνώσεις και αντιστοιχίζει τις γνώσεις με τα αντικείμενα της γνώσης. Κάποια λοιπόν από τα όντα τα όρισε «νοητά» και κάποια «αισθητά». Περαιτέρω, από τα νοητά, [κάποια τα όρισε] πάλι ως «νοητά» και άλλα «διανοητά», ενώ από τα αισθητά κάποια ως «αισθητά» και άλλα «εικόνες». Στα νοητά, τα οποία είναι τα πρώτα από τα τέσσερα είδη, αντιστοίχισε τη νόηση [ως γνώση που τα συλλαμβάνει], στα διανοητά τη διάνοια, στα αισθητά την πεποίθηση και στις εικόνες την εικασία. Και αποδεικνύει ότι ο λόγος της εικασίας προς την αίσθηση είναι **[11]** ίδιος με τον λόγο της διάνοιας προς τη νόηση. Διότι μέσω της εικασίας γνωρίζουμε τα είδωλα των αισθητών που εμφανίζονται μέσα στο νερό και σε άλλα κάτοπτρα έχοντας κατά κάποιον τρόπο την τελευταία θέση ανάμεσα στα είδη, αφού στην πραγματικότητα είναι είδωλα ειδώλων. Η διάνοια εξετάζει τις εικόνες των νοητών, οι οποίες από τα πρώτα, τα απλά και τα αδιαίρετα είδη, κατήλθαν στην πολλαπλότητα και στη διαίρεση. Γι’ αυτό και η γνώση της εξαρτάται από άλλες ανώτερες υποθέσεις, ενώ η νόηση ανάγεται στην άνευ υποθέσεως αρχή. Αν, λοιπόν, τα μαθηματικά [όντα] έτυχε να μην έχουν λάβει την αδιαίρετη και απαλλαγμένη από κάθε [έννοια] διαίρεσης και ποικιλίας υπόσταση, αλλά ούτε και [την υπόσταση] που γίνεται αντιληπτή από την αίσθηση και [είναι] ευμετάβλητη και με κάθε τρόπο διαιρετή, είναι φανερό στον καθένα ότι, ως προς την ουσία τους, είναι διανοητά, και ως κριτήριό τους τίθεται η διάνοια, όπως είναι η αίσθηση για τα αισθητά και η εικασία για τις εικόνες. Εξαιτίας αυτού, λοιπόν, και ο Σωκράτης χαρακτηρίζει τη γνώση [των μαθηματικών] λιγότερο σαφή από την ύψιστη επιστήμη, πιο καθαρή όμως από την δοξαστική αντίληψη. Διότι, τα μαθηματικά αφενός πλεονάζουν της νόησης ως προς την ερμητευτικότητα και την διεξοδικότητα της θεωρίας τους, και αφετέρου υπερέχει της δόξας ως προς την σταθερότητα και το αδιάψευστο των λόγων [τους]. Και ενώ συμβαίνει να είναι κατώτερη της ύψιστης επιστήμης επειδή εκκινεί από υποθέσεις, η ενασχόληση της με τα άυλα είδη την καθιστά τελειότερη από την γνώση των αισθητών. Έτσι, λοιπόν, ακολουθώντας τη σκέψη του Πλάτωνα, ορίζουμε τη διάνοια ως γνωστική δύναμη όλων των μαθηματικών [επιστημών], **[12]** η οποία βρίσκεται σε υψηλότερη θέση από τη δόξα, υπολείπεται όμως της νόησης. |